**Αθήνα:** 09.07.2025

**Αρ. Πρωτ.:** 787

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Άμεση ανάκληση της άδικης απόλυσης τυφλής εργαζόμενης από τον Φάρο Τυφλών Ελλάδας**

Η ΕΣΑμεΑ υιοθετεί απολύτως την ανακοίνωση της [ΕΟΤ](https://www.eoty.gr/) και του [ΠΣΤ](https://www.pst.gr/) σχετικά με την άδικη απόλυση τυφλής εργαζόμενης από τον Φάρο Τυφλών της Ελλάδας:

*«H Εθνική Ομοσπονδία Τυφλών (Ε.Ο.Τ.), ο επίσημος Κοινωνικός Εταίρος της Πολιτείας για θέματα τυφλότητας και μέλος της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.) και το σωματείο-μέλος της Πανελλήνιος Σύνδεσμος Τυφλών (Π.Σ.Τ.), έχοντας ως ύψιστο καθήκον την υπεράσπιση των παντός είδους δικαιωμάτων των τυφλών και των ατόμων με μειωμένη όραση και ιδιαιτέρως των δικαιωμάτων τους στην Εργασία και στην Κοινωνική Ασφάλιση, εκφράζουν την εντονότατη διαμαρτυρία τους για την απόλυση από τον Φάρο Τυφλών της Ελλάδος τυφλής εργαζόμενης, τρία χρόνια πριν συμπληρώσει τον απαιτούμενο χρόνο για τη συνταξιοδότηση της και μάλιστα ατόμου που απέκτησε και δεύτερη βαριά αναπηρία εργαζόμενη φιλότιμα στον ως άνω φορέα.*

*Θεωρούμε απαράδεκτο ο Φάρος Τυφλών της Ελλάδος να καλύπτεται ως εργοδότης πίσω από την γνωμοδότηση της ιατρού εργασίας ότι η συγκεκριμένη τυφλή εργαζόμενη συνάδελφος δεν ανταποκρίνεται σε καμία από τις υφιστάμενες θέσεις εργασίας του φορέα. Πιστεύουμε ότι είναι εφικτό να βρεθεί μια λύση και από τις δύο πλευρές ώστε να μπορέσει η συνάδελφος να εργαστεί σε ένα φορέα που σκοπό έχει την προστασία των τυφλών και των ατόμων με μειωμένη όραση.*

*Είναι ηθικό και πρέπον να ανακληθεί πάραυτα η συγκεκριμένη απόλυση και τόσο η Ομοσπονδία όσο και ο Σύνδεσμος δηλώνουν ότι θα σταθούν στο πλευρό της συναδέλφου όπου και όταν τους χρειαστεί και με κάθε δυνατό τρόπο.*

*Η Εθνική Ομοσπονδία Τυφλών και ο Πανελλήνιος Σύνδεσμος Τυφλών στηρίζουν ολόπλευρα τη στάση εργασίας που έχει προκηρύξει το σωματείο εργαζομένων στον Φάρο Τυφλών για την Τρίτη 08/07/2025, από τις 11:00 έως τις 13:00, απαιτώντας την επαναπρόσληψη της συναδέλφου*».

Από την πλευρά της η ΕΣΑμεΑ καλεί τη διοίκηση του Φάρου Τυφλών να ανακαλέσει ΠΑΡΑΥΤΑ την απόλυση της τυφλής εργαζόμενης, η οποία απέκτησε τη δεύτερη αναπηρία της ως εργαζόμενη αυτού του συγκεκριμένου φορέα. Η ιατρός που γνωμοδότησε με τον τρόπο που περιγράφει η ανακοίνωση της ΕΟΤ και του ΠΣΤ θεωρούμε ότι ίσως χρειαστεί να κριθεί και από τα αρμόδια όργανα του ιατρικού συλλόγου στον οποίο ανήκει.

**Το αναπηρικό κίνημα, η πλέον αντιπροσωπευτική του οργάνωση, η ΕΣΑμεΑ, και ο πρόεδρός της Ιωάννης Βαρδακαστάνης, θα στέκονται πάντα πλάι σε κάθε εργαζόμενο με αναπηρία, χρόνια ή σπάνια πάθηση που αδικείται.**

Καλούμε κάθε εργαζόμενο με αναπηρία, χρόνια ή/ και σπάνια πάθηση που αντιμετωπίζει άδικη απόλυση ή οποιοδήποτε πρόβλημα στην εργασία του λόγω διάκρισης, να επικοινωνεί με την υπηρεσία της ΕΣΑμεΑ «Διεκδικούμε Μαζί» ή και με τα κατά τόπους πρωτοβάθμια Σωματεία μας.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |